b'\n_START_ARTICLE_\nOrquestra Simf\xc3\xb2nica de Barcelona i Nacional de Catalunya\n_START_SECTION_\nHist\xc3\xb2ria\n_START_PARAGRAPH_\nAquesta orquestra es va fundar l\'any 1944 sota la direcci\xc3\xb3 del Mestre Eduard Toldr\xc3\xa0 com a Orquestra Municipal de Barcelona. L\'any 1962, Rafael Ferrer pren el relleu fins a l\'any 1967, quan l\'orquestra, sota la direcci\xc3\xb3 d\'Antoni Ros-Marb\xc3\xa0, passa a anomenar-se Orquestra Ciutat de Barcelona (OCB), nom que dur\xc3\xa0 fins que l\'any 1994 pass\xc3\xa0 a integrar-se al Consorci de l\'Auditori i l\'Orquestra format per l\'Ajuntament i la Generalitat i adopt\xc3\xa0 el nom actual: Orquestra Simf\xc3\xb2nica de Barcelona i Nacional de Catalunya. Des de l\'any 1999, t\xc3\xa9 com a seu pr\xc3\xb2pia L\'Auditori de Barcelona, obra de l\'arquitecte Rafael Moneo._NEWLINE_A partir de la temporada 2006-2007 el nou director titular fou Eiji Oue, essent els mestres Franz-Paul Decker i Ernest Mart\xc3\xadnez Izquierdo els principals directors invitats i Christian Zacharias el director del Festival Mozart. La temporada 2010-11 va assumir la titularitat en la direcci\xc3\xb3 l\'asturi\xc3\xa0 Pablo Gonz\xc3\xa1lez Bernardo. Des de la temporada 2015-2016 el director titular \xc3\xa9s el japon\xc3\xa8s Kazushi Ono.\n_START_SECTION_\nConcerts\n_START_PARAGRAPH_\nL\'orquestra fa una mitjana de noranta concerts l\'any (normalment, tres la setmana (divendres a les 20.30h, dissabtes a les 19h i diumenges a les 11h), durant la temporada) amb gires a diferents ciutats de Catalunya, Espanya i l\'estranger. Cada temporada estrena algunes peces encarregades a m\xc3\xbasics catalans i espanyols. La temporada estable compta amb uns 10.000 abonats i 145.000 espectadors.\n_START_SECTION_\nTraject\xc3\xb2ria, premis, gires\n_START_PARAGRAPH_\nEn els m\xc3\xa9s de 60 anys de traject\xc3\xb2ria, l\'Orquestra ha programat nombroses estrenes i ha realitzat diversos enregistraments discogr\xc3\xa0fics amb Decca, EMI, Auvidis, Koch, Claves, Naxos, Telarc i BIS, entre d\'altres, amb obres de Montsalvatge, Gerhard, Falla, D\'Albert, Alb\xc3\xa9niz, Donh\xc3\xa1ny, Bart\xc3\xb3k, Bizet i amb int\xc3\xa8rprets destacats del panorama internacional. _NEWLINE_L\'OBC ha guanyat el Grammy Llat\xc3\xad al "Millor \xc3\xa0lbum de m\xc3\xbasica cl\xc3\xa0ssica" en tres ocasions: l\'any 2000 amb el CD La Dolores de Bret\xc3\xb3n, l\'any 2004 amb el CD Carmen Symphony de Jos\xc3\xa9 Serebrier, dirigida pel mateix autor, i l\'any 2006 amb el CD Rhapsody in blue dirigida per Ernest Martinez Izquierdo amb Michel Camilo al piano. D\'altra banda, l\'Orquestra ha mantingut una activitat art\xc3\xadstica continuada a l\'estranger, amb gires per diferents pa\xc3\xafsos d\xe2\x80\x99Europa, \xc3\x80sia i Estats Units. Aquestes gires li han perm\xc3\xa8s actuar en sales de renom com el Carnegie Hall de Nova York i prendre part en festivals internacionals com el The Proms al Royal Albert Hall de Londres.'